«Η σκέψη μας πηγαίνει στις γυναίκες και τις οικογένειές τους που έδωσαν και δίνουν αυτή τη μάχη. Πιστέψτε με γνωρίζω, και από την περιπέτεια της μητέρας μου, πόσο σκληρή είναι, αλλά και ότι μπορεί τελικά να κερδηθεί» τονίζει ο πρωθυπουργός Κυριάκος Μητσοτάκης για την παγκόσμια ημέρα πρόληψης του καρκίνου του μαστού.

Ο πρωθυπουργός προσθέτει: «Το πιο πολύτιμο όπλο στη μάχη αυτή είναι η σωστή ενημέρωση και δυστυχώς στην Ελλάδα είμαστε ουραγοί στον τομέα αυτό. Και όμως ο καρκίνος του μαστού με έγκαιρη πρόληψη και διάγνωση θεραπεύεται».

Στη συνέχεια ο πρωθυπουργός δηλώνει ότι για την κυβέρνηση η πρόληψη είναι σε πρώτη προτεραιότητα και «γι' αυτό υλοποιούμε άμεσα πρόγραμμα δωρεάν προληπτικών εξετάσεων για τον καρκίνο του μαστού με ταυτόχρονη παραπομπή σε κρατικές ή ιδιωτικές δομές, χωρίς κανένα κόστος για τον πολίτη».

«Η έγκαιρη διάγνωση σώζει ζωές» σημειώνει.